Mange vil gjøre som Cathrine og Mari

**De begynte på årsstudium, hoppet videre til bachelor og tar sikte på en master. Årets søkertall i Samordna opptak viser at økonomi og ledelsesstudiene er i medvind, både i Nord og i Norge.**

Da Cathrine Harsem og Mari Eline Syraksen søkte seg inn på [årsstudium i økonomi og administrasjon](https://www.nord.no/studier/okonomi-og-administrasjon-arsstudium) ved Nord universitet, traff de blink. Studiet ga såpass mersmak at de nå har bestemt seg for å gå hele veien via bachelor- til mastergradsutdanning, og med det bli [siviløkonomer](https://www.nord.no/studier/okonomi-og-administrasjon-sivilokonom-master-2-ar).

– Jeg føler at det er et klokt valg. Både for å bli ettertraktet på arbeidsmarkedet, og for å ha noen fortrinn. I tillegg synes jeg masterprogrammet ser veldig interessant ut, sier Syraksen, og får støtte av Harsem.

– Jeg vet at dette er en utdanning jeg vil få bruk for, sier hun.

Og de er ikke alene om å være begeistret for denne studieretningen. Ferske tall fra Samordna opptak viser nemlig at mange vil studere økonomi og ledelsesstudier.

– Masteren er et «must», så vi skal gå videre, sier Cathrine Harsem. Hun er snart ferdig med sitt tredje og siste år på [bachelorgradsutdanningen i økonomi og administrasjon](https://www.nord.no/studier/okonomi-og-administrasjon-bachelor) i Bodø, mens Mari Eline Syraksen har ett studieår igjen før masteren venter.

De peker begge to på en stor fordel ved å studere nettopp ved Nord universitet.

– Det er fint å studere her. Jeg setter veldig pris på at det er en relativt liten campus. Det gjør at man føler seg sett, både av faglærere og de andre studentene. Man forsvinner liksom ikke i et folkehav, og det betyr mye, sier Syraksen.